વડાપ્રધાન નરેન્દ્ર મોદીના નેતૃત્વમાં એનડીએ સરકારની સામે અવિશ્વાસની દરખાસ્ત આજે રજૂ કરી શકાઈ ન હતી. લોકસભામાં સતત ધાંધલ ધમાલનો દોર જારી રહ્યો હતો જેના લીધે લોકસભાની કાર્યવાહી દિવસભર માટે મોકૂફ કરી દેવામાં આવી હતી. વિરોધ પક્ષો અવિશ્વાસની દરખાસ્ત રજૂ કરવામાં ફ્લોપ રહ્યા હતા. સરકારે કોઇપણ મુદ્દા ઉપર ચર્ચા કરવા માટે તૈયારી દર્શાવી હોવા છતાં વિરોધ પક્ષો આ દરખાસ્ત રજૂ કરી શક્યા ન હતા. આજે મોદી સરકાર સામે અવિશ્વાસની દરખાસ્ત લાવવામાં સફળતા ન મળતા કેટલીક વિરોધ પક્ષોએ અન્નાદ્રમુક ઉપર આક્ષેપ કર્યો છે અને કહ્યું છે કે, ગૃહમાં જાણીજોઇને હોબાળો મચાવવામાં આવ્યો હતો. તેલુગુ દેશમ પાર્ટી અને વાયએસઆર કોંગ્રેસ અવિશ્વાસની દરખાસ્ત રજૂ કરી શક્યા ન હતા. કારણ કે ધાંધલ ધમાલ જારી રહી હતી. અંતે ગૃહને મોકૂફ કરી દેવામાં આવ્યું હતું. જ્યારે પણ આને મંજુરી અપાશે ત્યારે મોદી સરકાર સરકાર સામે આ પ્રથમ દરખાસ્ત રહેશે. સમાજવાદી પાર્ટીના સાંસદ રામ ગોપાલ યાદવે કહ્યું હતું કે, અવિશ્વાસ દરખાસ્ત પર વિરોધ પક્ષો ચર્ચા માટે તૈયાર હતા પરંતુ અન્નાદ્રમુકે કેન્દ્ર સરકાર તરફથી કામ કર્યું હોવાનું લાગે છે. કારણ કે, ગૃહની કામગીરી ચાલવા દેવામાં આવી ન હતી. અન્નાદ્રમુક ૩૭ સાંસદો ધરાવે છે. જે પાર્ટી તટસ્થ રહી છે જેમાં બીજુ જનતા દળ અને તેલંગાણા રાષ્ટ્રીય સમિતિનો સમાવેશ થાય છે. બીજુ જનતાદળના ૨૦ અને તેલંગાણા રાષ્ટ્રીય સમિતિના ૧૧ સાંસદો છે.